13 vas ná Mpumalanga-plaasaanvalArgieffoto: Nico Strydom Danksy skitterende samewerking tussen die polisie en boeregemeenskappe in Mpumalanga, is 13 verdagtes in hegtenis geneem ure nadat ŉ gesin van die Stoffberg-omgewing op hul plaas oorval en aangerand is. Henry Geldenhuys, voorsitter van TLU SA se veiligheidskomitee, het aan Maroela Media gesê Eep Coetser (46), sy vrou Surina (44), hul 20-jarige seun en 22-jarige dogter, is Vrydag in die vroeë oggendure in hul huis op die plaas Uitkyk oorval. Die aanvallers het die gesin aangerand, oppervlakkige meswonde toegedien en vasgebind. Die aanvallers het omstreeks 06:00 met twee van die gesin se voertuie, ŉ haelgeweer, selfone en skootrekenaars gevlug. “Die gesin kon net voor 08:00 daarin slaag om hulself los te wikkel en is te voet na een van die bure toe om hulp te ontbied,” het Geldenhuys gesê. “Ons het dadelik die boere en sekuriteitsmaatskappye in die omgewing laat weet om op die uitkyk vir die twee gesteelde voertuie, asook die verdagtes se wegkomvoertuig, te wees. Die polisie en ambulansdienste is ook ontbied,” het Geldenhuys gesê. “Ons was egter bekommerd dat ons nie meer die voertuie sou kon opspoor nie, aangesien ŉ redelike tyd verloop het sedert die aanvallers gevlug het.” Volgens Geldenhuys kon hulle deur middel van ŉ opsporingstoestel in een van die voertuie vasstel die voertuig was eers naby Lydenburg en later in die Sabie-omgewing. “Ons het die boere in daardie omgewings ook laat weet en die boere en sekuriteitsmaatskappye het padblokkades opgestel om die paaie te monitor,” het hy gesê. Hy het gesê ongelukkig kon ŉ polisiehelikopter en privaathelikopter, wat gereed gestaan het om op te styg, nie met die soektog help nie weens gure weer. Een van die voertuie is kort daarna by ŉ padblokkade in Hazyview voorgekeer. Vier verdagtes is in hegtenis geneem. Geldenhuys het gesê een van die verdagtes het probeer om te vlug en is in die been gewond. Kort daarna is die ander twee motors by dieselfde padblokkade voorgekeer en nog agt verdagtes is in hegtenis geneem. Die polisie het op die Coetser-gesin se haelgeweer, drie handwapens, drie gewere en die gesteelde selfone en skootrekenaars beslag gelê. “Vroeër die oggend is ŉ 13e verdagte ook in die Stoffberg-omgewing in hegtenis geneem. Hy word tans deur die polisie ondervra,” het Geldenhuys gesê. Sers. Gerald Sedibe, woordvoerder van die polisie, het die voorval bevestig. Hy kon teen Saterdagoggend egter net tien inhegtenisnemings bevestig en Maroela Media wag op meer inligting. Sedibe het gesê die verdagtes sal Maandag in die hof verskyn. Geldenhuys het die gemeenskap geloof vir hul samewerking en sy dank uitgespreek aan almal wat betrokke was. “Ons wil ook ŉ beroep op boeregemeenskappe doen om nou, in aanloop tot Kersfees, wanneer ons weet misdaad toeneem, ekstra paraat te wees en hul sekuriteitsmaatreëls op te skerp. Dit is al manier waarop ons die aanslag van misdaad die hoof kan bied,” het hy gesê.